KIRJALLINEN KYSYMYS E-1012/01 esittäjä(t): Salvador Garriga Polledo (PPE-DE) komissiolle. Etätyötä koskeva yhteisön sääntely.



Virallinen lehti nro 318 E , 13/11/2001 s. 0119 - 0120



KIRJALLINEN KYSYMYS E-1012/01 esittäjä(t): Salvador Garriga Polledo (PPE-DE) komissiolle (30. maaliskuuta 2001) Aihe: Etätyötä koskeva yhteisön sääntely Televiestintäalan yhteiskunnallisen vuoropuhelun komitea hyväksyi äskettäin virallisesti etätyöjärjestelyjä koskevat suuntaviivat. Tämä sopimus saatiin aikaan noudattamalla Lissabonin huippukokouksen suosituksia ja tunnustamalla, että etätyö on yhä useammin käytetty työn uudelleen järjestämisen muoto. Edellä mainituissa suuntaviivoissa painotetaan, että etätyöntekijöillä on oltava sama kohtelu kuin muilla työntekijöillä työehtojen, koulutus- ja tiedonsaantimahdollisuuksien sekä ammatillista järjestäytymistä ja urakehitystä koskevien oikeuksien suhteen. Katsooko komissio, että olisi luotava edellä mainittujen suuntaviivojen mukainen etätyötä koskeva yhteisön sääntely asianomaisten määräysten yhtenäistämiseksi ja kaikkien etätyöntekijöiden oikeudenmukaisen ja yhtäläisen kohtelun takaamiseksi? Anna Diamantopouloun komission puolesta antama yhteinen vastaus kirjallisiin kysymyksiin E-0775/01 ja E-1012/01 (18. toukokuuta 2001) Komissio aloitti 20. kesäkuuta 2000 työmarkkinaosapuolten kuulemisen työsuhteiden nykyaikaistamisesta ja parantamisesta Euroopan yhteisön perustamissopimuksen 138 artiklan 2 kohdan (entisen 118 a artiklan) mukaisesti. Tarkasteltuaan näiden vastauksia komissio jatkoi 16. maaliskuuta 2001 kuulemismenettelyä ja lähetti niille toisessa vaiheessa etätyöhön keskittyvän asiakirjan, koska työmarkkinaosapuolet ilmaisivat kiinnostuksensa aiheeseen. Työmarkkinaosapuolet ilmoittivat, että oli toivottavaa käynnistää merkittävä yhteisön toimi, joka arvattavasti toisi lisäarvoa tälle alalle. Informaatioteknologian nopea leviäminen Internetin kehityksen vauhdittamana vaikuttaa tietysti tähän uuteen työnorganisointitapaan, jota ei pidä vähätellä. Vaikka etätyö kieltämättä edustaa joustavuutta, komission mielestä on kuitenkin syytä varmistaa, ettei sen kehittäminen tapahdu työntekijöiden suojelun kustannuksella. Komission mielestä onkin välttämätöntä, että laaditaan suuntaviivat etätyön puitteille rajoittamatta kuitenkaan liikaa sen kehitystä. Komissio lähti liikkeelle nykyisin noudatettavista moninaisista käytännöistä laatiakseen työskentelykehyksen (joka oli tulosta erityisesti yhteisistä neuvotteluista), ja esitti kuulemisen yhteydessä työmarkkinaosapuolille luettelon yleisistä periaatteista, jotka toimisivat puitteina seuraavissa asioissa: mahdollisuus palata halutessaan perinteiseen työmuotoon, takuu työsuhteen säilymisestä, takuu yhtäläisestä kohtelusta, etätyöskentelijälle toimitettavat tiedot, työnantajan sitoumus huolehtia kustannuksista, takuu saada soveltuvaa koulutusta, terveyden ja turvallisuuden suojelu, työaika, yksityisyyden suojaaminen ja tietosuoja, yhteydenpito yritykseen, etätyöskentelijöiden kollektiiviset oikeudet ja mahdollisuus tehdä etätyötä. Mainitun kuulemisen yhteydessä komissio pyytää työmarkkinaosapuolia toimittamaan sille lausunnon tai suosituksen suunnitellun ehdotuksen sisällöstä (Euroopan yhteisön perustamissopimuksen 138 artiklan 3 kohdan mukaisesti) tai ilmoittamaan, että ne haluavat aloittaa neuvottelumenettelyn samaisen ehdotuksen pohjalta (Euroopan yhteisön perustamissopimuksen 138 artiklan 4 kohta ja 139 artikla (entinen 118 b artikla)). Komissio odottaa parhaillaan vastauksia. Lisäksi, kuten arvoisa parlamentin jäsen mainitsi, tietyt työnantaja- ja työntekijäjärjestöt ovat jo alakohtaisesti hyväksyneet suuntaviivoja etätyön järjestämisestä.